Ehk teisisõnu  on see sama, mida praegu populaarsed nn elamisõpetalsed vist soovivadki saavutada, öeldes, et inimesed broneerigu endale igal nädala ka üks paaritunnine koosolek iseenda jaoks (huvitav, kui paljud seda teadlikult teevad?). Eilne müristav ja ladistav ilm tegi sama - kärts-mürts ja õhk kohe palju selgem - lõputult ei saa ühe kuumalaine harjal ju sõita. Nii et see ilm sobis hästi ka ühe sellise tubase tegevuse ja mõtiskelu jaoks - nii need moonid (või pigem roosid?) sündisidki. Enne veel tegin jalutuskäigu  läbi vihma ja ühes sooja kohviga kangapoodi. Mõeldes eelmisele nädalale oli see ikka tõeliselt värskendav.    Olen sellest prossivalmistamismeetodist viimastel kuudel suhteliselt vaimustuses olnud (algidee sain emalt, kes töötab lasteaias - seal levivad ju sellised uuenduslikud ideed nagu kulutuli). Ühest küljest on neid väga lihtne teha (lapsed teevad ju ka lasteaias) ja lisaks valmivad need ka väga ruttu. Tulemuse osas ei hakka omatehtud kingituse plussidest üldse  kirjutamagi, lisaks sellele saab selle tegevuse ajal pealekauba ka mõnusalt korrastatud mõtted. Ja kuigi öeldakse, et tasuta lõunaid ei ole olemas, on sellest tegevusest võimalik küll ainult võita ja mitte kui millestki ilma jääda.